BANTAY, Ilocos Sur – Nagkinnamayyet ti kapolisan, gobierno probinsial ken gunglo dagiti kameng ti media para iti pannakaipaay iti tulong kadagiti biktima ti ginggined ken bagyo itay lawasna.
Mismo a ni Police Supt. Jemar D. Modequillo, OIC ti nangidaulo iti kapolisan ken iti Ilocos Sur Press Corps nga indauluan ni Wendell Botacion ti Bombo Radyo iti pannakaipatulod dagiti relief goods para kadagiti biktima ti ginggined sadiay Cebu ken Bohol ken bagyo sadiay Kabisayaan.
Dagiti sumaganad dagiti naur-or para kadagiti biktima ti ginggined:
85 a sako ti bagas, 230 sako 13 boxes, ken 8 bags a used clothers, 26 sako a nagkarga iti 300 packs a relief goods manipud iti kapitolio probinsial, 29 boxes a canned goods, noodles ken dadduma pay, ken 109 bottled water.
Tallo a truck manipud iti provincial capitol ti naaramat iti pannakaibiahe dagiti relief goods para iti konsolidasion iti regional office sada maipan iti Camp Crame.
Kabayatanna, kinuna ni Gobernador Ryan Singson a mangipaay ti gobierno probinsial iti tulong pinansial a P500,000. para kadagiti dinidigra ni Bagyo Yolanda iti Kabisayaan.
Kinuna ni Singson a nangipatuloden ti gobierno probinsial iti 300 sako a relief goods iti provincial police office a pakaibilangan ti 4,000 pedaso nga ules Iloko, bagas, delata, noodles ken pagan-anay tapno maiwaras kadagiti biktima ti bagyo.
Nakikammayyet iti daytoy a proyekto dagiti nadumaduma a non-government organizations a kas iti Filipino-Chinese Chamber of Commerce and Industry ken prominente nga umili iti probinsia tapno matulongan dagiti biktima ti bagyo iti Kabisayaan, nangruna iti Leyte.
Kinuna ni Singson a masapul a mapapigsa pay ti Provincial Risk Reduction and Management Council tapno nakasagana kadagiti didigra a sumangbay iti probinsia.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn